ΕΣΩΤΕΡΙΚΟΣ ΚΑΝΟΝΙΣΜΟΣ

ΣΑΕΚ ΓΕΝΙΚΟΥ ΝΟΣΟΚΟΜΕΙΟΥ ΜΥΤΙΛΗΝΗΣ «ΒΟΣΤΑΝΕΙΟ»

Πίνακας περιεχομένων

[**Εισαγωγή** 2](#_Toc175041843)

[**Σύνταξη, έγκριση και τήρηση του Κανονισμού.** 2](#_Toc175041844)

[**1. Βασικές αρχές και στόχοι του Εσωτερικού Κανονισμού Λειτουργίας** 2](#_Toc175041845)

[**2. Λειτουργία του Σχολής** 3](#_Toc175041846)

[**3. Σχολική και Κοινωνική Ζωή** 4](#_Toc175041847)

[**4. Σχολικές Εκδηλώσεις - Δραστηριότητες** 7](#_Toc175041848)

[**5. Άλλα θέματα** 8](#_Toc175041849)

[**Έκθεση αποτίμησης – ανατροφοδότηση – προτάσεις βελτίωσης** 8](#_Toc175041850)

# **Εισαγωγή**

Με τον όρο Εσωτερικός Κανονισμός Λειτουργίας του Σ.Α.Ε.Κ του Γ.Ν.ΜΥΤΙΛΗΝΗΣ εννοούμε το σύνολο των όρων και των κανόνων που αποτελούν προϋποθέσεις, για να πραγματοποιείται ανενόχλητα, μεθοδικά και αποτελεσματικά το έργο του Σ.Α.Ε.Κ.

Επιπλέον, ο Εσωτερικός Κανονισμός Λειτουργίας αποτελεί σημαντικό παιδαγωγικό μέσο που βοηθά στην ομαλή σχολική ζωή, στη συνεργασία, στην αλληλεγγύη, στον δημοκρατικό διάλογο και στην αποδοχή της διαφορετικότητας.

Σκοπός του Εσωτερικού Κανονισμού Λειτουργίας είναι η θεμελίωση ενός πλαισίου που υποστηρίζει το εκπαιδευτικό έργο και την απρόσκοπτη συμμετοχή όλων στην εκπαιδευτική διαδικασία, η διαμόρφωση κλίματος που στηρίζει την ολόπλευρη ανάπτυξη της προσωπικότητας των καταρτιζόμενων, η εξασφάλιση της σωματικής ασφάλειας και της συναισθηματικής πλήρωσης όλων των μελών της σχολικής κοινότητας.

Η συμμετοχή οποιουδήποτε ατόμου στη σχολική ζωή σημαίνει αυτόματα την ανεπιφύλακτη αποδοχή και σχολαστική τήρηση του σχολικού κανονισμού, στο σύνολό του.

# **Σύνταξη, έγκριση και τήρηση του Κανονισμού.**

Ο Εσωτερικός Κανονισμός Λειτουργίας συντάχθηκε ύστερα από εισήγηση της Διευθύντριας της Σχολής, με τη συμμετοχή μελών του Συλλόγου Διδασκόντων/ουσών.

Ο Εσωτερικός Κανονισμός Λειτουργίας με την έναρξη του σχολικού έτους κοινοποιείται σε όλους τους εμπλεκόμενους (καταρτιζόμενοι, εκπαιδευτικοί, γονείς/κηδεμόνες) και αναρτάται στον ιστότοπο της Σχολής. Μια συνοπτική μορφή του διανέμεται και συζητείται διεξοδικά με όλους τους καταρτιζόμενους της Σχολής στην αρχή κάθε σχολικού έτους και συζητούνται τυχόν παρατηρήσεις και εμπλουτίζεται με τις προτάσεις των καταρτιζόμενων και του εκπαιδευτικού προσωπικού.

Η ακριβής τήρησή του αποτελεί ευθύνη και υποχρέωση της διεύθυνσης του Σχολής, των εκπαιδευτικών, των εκπαιδευομένων.

# **1. Βασικές αρχές και στόχοι του Εσωτερικού Κανονισμού Λειτουργίας**

Το Σ.Α.Ε.Κ αποτελεί μια δημοκρατικά οργανωμένη κοινότητα που διασφαλίζει τη συνεργασία των μελών του χωρίς εντάσεις και συγκρούσεις αλλά με αμοιβαίο σεβασμό και αποδοχή της προσωπικότητας κάθε μέλους της σχολικής κοινότητας.

Ο Κανονισμός, περιλαμβάνει όρους και κανόνες, κατανομή αρμοδιοτήτων και ευθυνών, δικαιωμάτων και υποχρεώσεων, για όλα τα μέλη της σχολικής κοινότητας, οι οποίοι αφενός εμπεδώσουν τη δημοκρατική λειτουργία του σχολής και αφετέρου διαμορφώνουν ένα παιδαγωγικό και διδακτικό κλίμα που διευκολύνει την απρόσκοπτη, μεθοδική και αποτελεσματική λειτουργία του.

Μέσω των συμφωνημένων όρων και κανόνων του Κανονισμού της Σχολής επιδιώκεται:

* Η εξασφάλιση της σωματικής και συναισθηματικής ασφάλειας όλων των μελών της

σχολικής κοινότητας.

* Η διαμόρφωση προσωπικοτήτων που λειτουργούν υπεύθυνα, σέβονται τις ελευθερίες των άλλων και συνεργάζονται αρμονικά μεταξύ τους.
* Η θεμελίωση ενός πλαισίου που υποστηρίζει το εκπαιδευτικό έργο και την απρόσκοπτη συμμετοχή όλων στην εκπαιδευτική διαδικασία.
* Η διαμόρφωση κλίματος που στηρίζει την ολόπλευρη ανάπτυξη της προσωπικότητας του κάθε εκπαιδευόμενου, αλλά και όλων των μελών της σχολικής κοινότητας.
* Η δημιουργία εύρυθμων, ευχάριστων και αποδοτικών συνθηκών διδασκαλίας, μάθησης και εργασίας.

# **2. Λειτουργία του Σχολής**

**1. Προσέλευση – παραμονή στη Σχολή και αποχώρηση από αυτή.**

Η έγκαιρη προσέλευση των εκπαιδευόμενων στη σχολή καθώς και η τακτική και ανελλιπής φοίτηση αποτελούν βασικά στοιχεία της εκπαιδευτικής διαδικασίας.

Οι εκπαιδευόμενοι προσέρχονται στο σχολή πριν από την έναρξη των μαθημάτων και αν υπάρχει ανάγκη αποχώρησης, ενημερώνουν την διεύθυνση της σχολής.

**2. Ωρολόγιο Πρόγραμμα της Σχολής**

Η Σχολή μας εφαρμόζει το Ωρολόγιο Πρόγραμμα, όπως αυτό ορίζεται από τις εγκυκλίους του Υπουργείου Υγείας.

**3. Διαδικασίες ενημέρωσης εκπαιδευομένων, γονέων και κηδεμόνων**

Η ενημέρωση γίνεται μέσω των ακόλουθων τρόπων:

* Ιστοσελίδας του Σχολής.
* Ενημερωτικών σημειωμάτων ή/και βεβαιώσεων για την πραγματοποίηση εκπαιδευτικών εκδρομών, για την παρακολούθηση εκπαιδευτικών θεαμάτων κ.λπ.
* Τηλεφωνικά, σε έκτακτες περιπτώσεις.
* Μέσω της ομάδας ενδοεπικοινωνίας κάθε τμήματος

# **3. Σχολική και Κοινωνική Ζωή**

Αποκλίσεις των μαθητών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή της Σχολής, από τον οφειλόμενο σεβασμό στον/στην εκπαιδευτικό, στη σχολική περιουσία, στον συμμαθητή/τη συμμαθήτρια, πρέπει να θεωρούνται σχολικά παραπτώματα. Τα σχολικά παραπτώματα θα αντιμετωπίζονται από τη σχολή, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή.

**Ι. Φοίτηση:**

Η φοίτηση ακολουθεί την ισχύουσα νομοθεσία, είναι καθήκον και υποχρέωση τους. Η συμμετοχή τους οφείλει να είναι τακτική, ενεργός και συστηματική. Η ελλιπής

φοίτησή τους, και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδό τους.

**II. Σχολικοί χώροι**

Η συνεργασία όλων είναι απαραίτητη, για να διατηρηθεί ένα καθαρό και ευχάριστο σχολικό περιβάλλον, κατάλληλο για μάθηση. Για την επιτυχία αυτού του σκοπού οι εκπαιδευόμενοι:

* Σέβονται την κινητή και ακίνητη περιουσία του Σχολής
* Διατηρούν το χώρο καθαρό.

**IV. Εμφάνιση**

Η εμφάνιση των εκπαιδευόμενων οφείλει να χαρακτηρίζεται από ευπρέπεια. Θα πρέπει να αποφεύγονται φαινόμενα επίδειξης και υπερβολών.

**V. Συμπεριφορά - Δικαιώματα – Υποχρεώσεις**

**Η Διευθύντρια**

* Είναι υπεύθυνη, μαζί με τους εκπαιδευτικούς, για την καθαριότητα και αισθητική των χώρων του σχολείου, καθώς και για την προστασία της υγείας και ασφάλειας των εκπαιδευτών.
* Ενημερώνει τον Σύλλογο των Διδασκόντων/ουσών για την εκπαιδευτική νομοθεσία, τις εγκυκλίους και τις αποφάσεις που αφορούν τη λειτουργία του Σχολής και την εφαρμογή των προγραμμάτων εκπαίδευσης.
* Συμβάλλει στη δημιουργία κλίματος δημοκρατικής συμπεριφοράς των διδασκόντων/ουσών και των εκπαιδευομένων.
* Απευθύνει στους διδάσκοντες, όταν είναι απαραίτητο, συστάσεις σε πνεύμα συναδελφικής αλληλεγγύης.
* Λαμβάνει μέριμνα για την εξασφάλιση παιδαγωγικών μέσων και εργαλείων, την καλή χρήση τους, τη λειτουργικότητα και την αντικατάστασή τους, σε περίπτωση φθοράς

**Οι εκπαιδευτικοί**

Οι εκπαιδευτικοί επιτελούν έργο υψηλής κοινωνικής ευθύνης. Στο έργο τους περιλαμβάνεται η εκπαίδευση −διδασκαλία, μάθηση και διαπαιδαγώγηση των εκπαιδευόμενων.

Τα καθήκοντα και οι αρμοδιότητες των εκπαιδευτικών οφείλουν να εναρμονίζονται με τους στόχους της σχολής.

Ειδικότερα οι εκπαιδευτικοί οφείλουν να:

* Διασφαλίζουν την ασφάλεια και την υγεία των εκπαιδευόμενων εντός της σχολής, και κατά την πρακτική άσκηση, καθώς τις εκπαιδευτικές εκδηλώσεις.
* Αντιμετωπίζουν τους εκπαιδευόμενους με ευγένεια, κατανόηση και σεβασμό προς την προσωπικότητα τους.
* Συμβάλουν στην διαμόρφωση ενός σχολικού κλίματος που δημιουργεί στους εκπαιδευόμενους αισθήματα ασφάλειας, εμπιστοσύνης και άνεσης να απευθύνονται στους εκπαιδευτικούς για βοήθεια όταν αντιμετωπίζουν τυχόν πρόβλημα.
* Αντιμετωπίζουν τους εκπαιδευόμενους με δημοκρατικό πνεύμα, ισότιμα και δίκαια και να μην κάνουν διακρίσεις.
* Καλλιεργούν και εμπνέουν σ’ αυτούς, κυρίως με το παράδειγμά τους, δημοκρατική συμπεριφορά.
* Διδάσκουν τα διάφορα γνωστικά αντικείμενα σύμφωνα με το ισχύον πρόγραμμα σπουδών.
* Προετοιμάζουν το μάθημα της ημέρας έτσι ώστε να κινεί το ενδιαφέρον και να εφαρμόζουν σύγχρονες και κατάλληλες μεθόδους διδασκαλίας, με βάση τις ανάγκες και τις ιδιαιτερότητες των γνωστικών αντικειμένων.
* Αξιολογούν αντικειμενικά την πρόοδο και την επίδοση των εκπαιδευόμενων .
* Ενδιαφέρονται για τις συνθήκες ζωής των εκπαιδευόμενων τους στην οικογένεια και στο ευρύτερο κοινωνικό περιβάλλον, λαμβάνουν υπόψη τους παράγοντες που επηρεάζουν την πρόοδο και τη συμπεριφορά τους και υιοθετούν κατάλληλες παιδαγωγικές ενέργειες, ώστε να αντιμετωπισθούν πιθανά προβλήματα.
* Ενθαρρύνουν τους εκπαιδευόμενους να συμμετέχουν ενεργά στη διαμόρφωση και λήψη αποφάσεων για θέματα που αφορούν τους ίδιους και τη σχολή και καλλιεργούν τις αρχές και το πνεύμα αλληλεγγύης και συλλογικότητας.
* Είναι συνεπείς στην προσέλευσή τους στο σχολείο και στην ώρα έναρξης και λήξης των μαθημάτων.
* Συνεργάζονται με τη Διευθύντρια, για την καλύτερη δυνατή παιδαγωγική αντιμετώπιση προβλημάτων συμπεριφοράς, σεβόμενοι την προσωπικότητα και τα δικαιώματα των εκπαιδευομένων.
* Συμβάλλουν στην επιτυχία όλων των εκδηλώσεων που οργανώνονται από το τμήμα και τη Σχολή.
* Ανανεώνουν και εμπλουτίζουν τις γνώσεις τους, σχετικά με τα διάφορα γνωστικά αντικείμενα και τις επιστήμες της αγωγής τόσο μέσω των διάφορων μορφών επιμόρφωσης και επιστημονικής παιδαγωγικής καθοδήγησης, που παρέχονται θεσμικά από το σύστημα της οργανωμένης εκπαίδευσης, όσο και με την αυτοεπιμόρφωση.
* Μεριμνούν για τη δημιουργία κλίματος αρμονικής συνεργασίας, συνεχούς και αμφίδρομης επικοινωνίας.

**Οι εκπαιδευόμενοι**

Η συμπεριφορά των εκπαιδευόμενων πρέπει να διέπεται από δημοκρατικό ήθος, σεβασμό στο εκπαιδευτικό, διοικητικό και βοηθητικό προσωπικό, στους συμμαθητές τους, στη σχολική περιουσία, καθώς και στην δική τους προσωπικότητα. Απαγορεύεται κάθε είδος βίας, λεκτικής, σωματικής, ψυχολογικής ή άλλης μορφής.

Οι εκπαιδευόμενοι θα πρέπει να:

* Αποδίδουν σεβασμό, με τα λόγια και τις πράξεις τους, προς κάθε μέλος της σχολικής κοινότητας.
* Αποδέχονται πως κάθε εκπαιδευτική ενότητα έχει τη δική της ιδιαίτερη παιδευτική αξία και αποδίδουν την απαιτούμενη προσοχή.
* Υποστηρίζουν και διεκδικούν τη δημοκρατική συμμετοχή τους στις διαδικασίες λήψης αποφάσεων στο πλαίσιο των αρμοδιοτήτων που τους δίνει η νομοθεσία, συμβάλλοντας στην εφαρμογή αυτών των αποφάσεων.
* Συμβάλλουν στην εμπέδωση ενός ήρεμου, θετικού, συνεργατικού, συμπεριληπτικού, εποικοδομητικού σχολικού κλίματος.
* Προσέχουν και διατηρούν καθαρούς όλους τους χώρους της Σχολής.
* Επιδιώκουν και συμβάλλουν στην υιοθέτηση αειφόρων πρακτικών, όπως η εξοικονόμηση ενέργειας, η ανακύκλωση υλικών και η συνετή χρήση των εκπαιδευτικών μέσων.
* Προσπαθούν να λύνουν τις αντιθέσεις ή διαφωνίες με διάλογο, ακολουθώντας διαδοχικά τα παρακάτω βήματα:

1. Συζητούν άμεσα και ειρηνικά με αυτόν που έχουν τη διαφορά.

2. Απευθύνονται στον υπεύθυνο εκπαιδευτικό τμήματος .

3. Απευθύνονται στη Διευθύντρια.

Σε περιπτώσεις που γίνονται αποδέκτες ή παρατηρητές βίαιης λεκτικής, ψυχολογικής ή και σωματικής συμπεριφοράς, αντιδρούν άμεσα και ακολουθούν τα παραπάνω βήματα.

* Κατά τη διάρκεια των μαθημάτων τηρούν τους κανόνες της τάξης. Συμμετέχουν ενεργά στην καθημερινή εκπαιδευτική διδακτική διαδικασία και δεν παρακωλύουν το μάθημα, σεβόμενοι το δικαίωμα των συμμαθητών/ριών για μάθηση.
* Απευθύνονται στους/στις καθηγητές/ριες και στη Διεύθυνση της Σχολής και ζητούν τη βοήθειά τους, για κάθε πρόβλημα που τους απασχολεί και τους δημιουργεί εμπόδιο στην ήρεμη, αποδοτική σχολική ζωή και πρόοδό τους.

Στις εκπαιδευτικές εκδηλώσεις και γιορτές αλλά και στις διδακτικές επισκέψεις εκτός Σχολής ακολουθούν τους συνοδούς εκπαιδευτικούς και συμπεριφέρονται με ευγένεια και ευπρέπεια.

# **4. Σχολικές Εκδηλώσεις - Δραστηριότητες**

Η Σχολή οργανώνει μια σειρά εκδηλώσεων/δραστηριοτήτων, που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των εκπαιδευόμενων, την απόκτηση δεξιοτήτων ζωής και την ευαισθητοποίησή τους σε κοινωνικά θέματα.

Οι ενδοσχολικές εκδηλώσεις, και δραστηριότητες και η συμμετοχή σε καινοτόμα σχολικά προγράμματα πρέπει να γίνονται με πρωτοβουλίες, ιδέες και ευθύνη όλων των μελών της εκπαιδευτικής κοινότητας της σχολής, διότι έτσι αισθάνονται υπεύθυνοι/υπεύθυνες, αναδεικνύουν τις ικανότητές τους, τις κλίσεις τους, τα ενδιαφέροντά τους και το ταλέντο τους.

# **5. Άλλα θέματα**

Επισημαίνεται ότι:

* Η χρήση κινητού τηλεφώνου για συνομιλία, βιντεοσκόπηση ή οποιαδήποτε άλλη χρήση εντός των σχολικών χώρων – κτηρίων και υπαίθριων χώρων – απαγορεύεται.
* To κάπνισμα, η λήψη αλκοόλ και η χρήση άλλων εξαρτησιογόνων ουσιών απαγορεύονται.

**Απώλεια χρημάτων ή αντικειμένων αξίας**

Η Σχολή δεν φέρει ευθύνη σε περίπτωση απώλειας χρημάτων ή αντικειμένων αξίας που οι εκπαιδευόμενοι φέρουν τυχόν μαζί τους.

# **Έκθεση αποτίμησης – ανατροφοδότηση – προτάσεις βελτίωσης**

Ο Εσωτερικός Κανονισμός Λειτουργίας επικαιροποιείται σε τακτά χρονικά διαστήματα, μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας της Σχολής και τις, κατά καιρούς, Αποφάσεις των αρμόδιων συλλογικών οργάνων του.

Ο κοινά συμφωνημένος Εσωτερικός Κανονισμός Λειτουργίας βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές.

Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τη Διευθύντρια της Σχολής και τον Σύλλογο Διδασκόντων/Διδασκουσών.

Ο κανονισμός κοινοποιείται σε όλα τα μέλη της εκπαιδευτικής κοινότητας προς ενημέρωσή

τους.

28 Ιουνίου 2024

Η Διευθύντρια του Σ.Α.Ε.Κ Γ. Ν. ΜΥΤΙΛΗΝΗΣ «ΒΟΣΤΑΝΕΙΟ»

PhD ΒΑΣΙΛΙΚΗ ΑΝΔΡΕΑΔΕΛΛΗ